SKRIFTLIG FORESPØRGSEL E-1482/99

af Lucio Manisco (GUE/NGL) til Kommissionen

(1. september 1999)

Om: Kommissionstjenestemanden Paul van Buitenen

Paul van Buitenen gav i sin tid budgetkontrolmyndigheden oplysninger om funktionsforstyrrelser og svig i Kommissionen, hvorefter Santer-Kommissionen traf meget hårde sanktioner over for denne tjenestemand som f.eks. midlertidig afskedigelse, adgangsforbud til kontorerne og 50 % nedskæring af hans vederlag. Senere blev denne tjenestemand genantaget i Kommissionen, men i en underordnet stilling.

1. Er Kommissionen enig i, at Europa-Parlamentet er budget- og budgetkontrolmyndighed i henhold til traktaterne?

2. Mener den derfor ikke, at den pågældende tjenestemand har rettet sig efter de grundlæggende traktatbestemmelser med sin henvendelse til budgetmyndigheden?

3. Mener Kommissionen ikke, at Paul van Buitenen snarere burde belønnes for det ædle borgersind, han har udvist ved at give en institution som Kommissionen en demokratisk dimension?

4. Hvilke foranstaltninger vil Kommissionen træffe med henblik på genansættelse af Paul van Buitenen i den enhed, han var beskæftiget i inden sin forflytning?

5. Hvilke foranstaltninger vil Kommissionen træffe, for at de overordnede, Paul van Buitenen havde under afsløringen, i det mindste bliver frataget deres nuværende opgaver som ansvarlige for finanskontrollen?

Svar afgivet på Kommissionens vegne af Neil Kinnock

(3. marts 2000)

1. Parlamentet er en af Det Europæiske Fællesskabs budgetmyndigheder og kan derfor meddele Kommissionen decharge for budgettet eller nægte dette.

2. og 3. Paul van Buitenen fik en formel irettesættelse for uretmæssigt at have overtrådt de regler, der gælder for tjenestemænd i De Europæiske Fællesskaber. Han videregav til personer uden for Kommissionen dokumenter vedrørende sager, som retsmyndighederne var i færd med at undersøge, og som også var genstand for disciplinærsager. Han overtrådte derved princippet om, at tiltalte er uskyldig, indtil det modsatte er bevist. Da ansættelsesmyndigheden traf sin beslutning, tog den hensyn til, at oplysningerne var blevet videregivet til et medlem af Europa-Parlamentet, og den erkendte, at en streng håndhævelse af de pågældende regler ikke svarede til den passende grad af åbenhed. Det var på den baggrund, at Kommissionen gav Paul van Buitenen en formel irettesættelse, som er den næstmildeste straf ved overtrædelse af vedtægten.

Kommissionen skal henlede det ærede medlems opmærksomhed på, at enhver tjenestemand, der får kendskab til forhold, der lader formode, at der kunne foreligge uregelmæssigheder, i henhold til Kommissionens afgørelse af 14. juli 1998 om undersøgelser, der foretages af Taskforcen for Koordinering af Svigbekæmpelse, skal underrette sin generaldirektør eller kontorchef eller, hvis han finder det hensigtsmæssigt, taskforcen direkte. Siden Kommissionens afgørelse 1999/396/EF om betingelser og regler for interne undersøgelser i forbindelse med bekæmpelse af svig, korruption og alle andre ulovlige aktiviteter

til skade for Fællesskabernes interesser(1) trådte i kraft, skal han underrette sin kontorchef eller generaldirektør eller, hvis han finder det hensigtsmæssigt, Kommissionens generalsekretær eller OLAF direkte. Tjenestemænd, der har videregivet eller videregiver sådanne oplysninger på denne måde, havde eller har garanti for, at de i intet tilfælde vil blive udsat for en urimelig eller diskriminerende behandling som følge af, at de har videregivet sådanne oplysninger. I forbindelse med den administrative reform er Kommissionen i gang med at udarbejde et forbedret system, der som supplement til de gældende bestemmelser skal sikre, at tjenestemænd, der opfylder deres pligt til at indberette angivelig ukorrekt adfærd, har mere hensigtsmæssige og effektive indberetningsmetoder til rådighed og opnår en konkret og tilfredsstillende reaktion på de sager, de indberetter.

4. I overensstemmelse med vedtægten blev Paul van Buitenen placeret i en anden afdeling, hvor arbejdsopgaverne svarer til hans kvalifikationer og baggrund. Omplacering i tjenestens interesse kan på ingen måde betragtes som en disciplinær sanktion. Den stilling, han er ansat i nu, svarer mindst til den, han var ansat i før.

5. Da indholdet af dokumenterne blev videregivet i december 1998 advarede Paul van Buitenens foresatte ham om, at det ville være ensbetydende med overtrædelse af vedtægten. Van Buitenen handlede udelukkende på eget initiativ, og Kommissionen kan ikke indse, at det ville være retfærdigt, at de tjenestemænd, som var hans foresatte på det tidspunkt og handlede i god tro, blev forflyttet til andre stillinger, fordi de har rådgivet ham om de gældende regler og de mulige konsekvenser af at videregive de pågældende dokumenter til personer uden for institutionen.

(1) EFT L 149 af 16.6.1999.